VEGA og Beatbox Concerts præsenterer

**Post punkrock-brag i Lille VEGA**

*Canadiske Metz spiller kompromisløs post punkrock for fuld smæk, og deres energiske liveshows har skaffet dem prominente fans som Mudhoney og Einstürzende Neubauten. Bandet tænder op under Lille VEGA den 4. marts.*

**Tordnende debutalbum**

De største stjerner på den canadiske musikscene har de seneste år hovedsageligt været store bandkollektiver, med instrumenter én masse. Men det har post punkrock-trioen [Metz](http://metzztem.com/) tænkt sig at ændre på.   
  
De tre bandmedlemmer har skåret deres musik og set up indtil benet, og frembringer med kun guitar, trommer og bas et kompromisløst punkrock-angreb på dine øregange. Metz farer frem med speederen helt i bund og slipper først pedalen, når sidste sang på deres 29 minutter lange, netop udgivne debutalbum toner ud. Bands som The Pixies, The Jesus Lizard og Public Image Ltd. nævnes som inspiration for trioen.

**Prominente fans**

Det selvbetitlede debutalbum, der udkom i starten af oktober, har været fem år undervejs, hvor de tre bandmedlemmer har brugt tiden på at perfektionere deres lyd samt arbejde på at overføre deres potente live-energi til albumformatet.   
  
Metz’s ry for at spille højekstatiske liveshows har hurtigt spredt sig og prominente bands som Mudhoney og Einstürzende Neubauten er erklærede fans. Med sange som den nådeløse [”Negative Space”](http://vimeo.com/16035045) og den instrument-smadrende [”Knife In the Water”,](http://www.youtube.com/watch?v=mrHVbRl6g0U) er det ikke svært forstå.   
  
Albummet blev anmeldt af musikmagasinet Pitchfork til [8.5/10](http://pitchfork.com/reviews/albums/17170-metz/), fik prædikatet ”Best New Music”, og forsanger Alex Edkins blev sammenlignet med Kurt Cobain. Sammenligningen er ikke måske ikke helt ved siden af, da bandet også er signet hos Sub Pop, som Nirvana ligeledes var i stald hos.  
  
Der er således et seriøst interessant band, man kan opleve i VEGA med deres nye, roste materiale.

**Fakta om koncerten**   
Metz (CAN)   
Mandag den 4. marts kl. 21.00   
Lille VEGA, Enghavevej 40, 1674 Kbh. V  
120 kr. + gebyr   
Billetter kan købes via VEGAs hjemmeside, Billetlugen og i Fona-butikker.

Læs mere på http: <http://vega.dk/arrangementer/metz-9370.html>

*For yderligere oplysninger kontakt venligst*  
Bettina Balle   
Kommunikationsmedarbejder, VEGA  
[bb@vega.dk](mailto:bb@vega.dk) - 3326 0959